b'\n_START_ARTICLE_\nAmalie Sofie Bekkevold\n_START_SECTION_\nOppvekst p\xc3\xa5 Moss og i Christiania\n_START_PARAGRAPH_\nAmalie Sofie Bekkevolds mor var av den kjente Ihlenslekta fra Modum, Gunhild Marie Evensdatter Ihlen (1800\xe2\x80\x9381), f\xc3\xb8dt p\xc3\xa5 Landfald\xc3\xb8en ved Drammen den 28. august 1800. Hun ble gift med enkemann og frakteskuteskipper Peter Svendsen Bekkevold (1780\xe2\x80\x931851). De ble viet 19. november 1818. Ekteparet flyttet \xc3\xa5ret etter til Moss der deres f\xc3\xb8rste datter ble f\xc3\xb8dt. Hun fikk navnet Amalia Sophia i en hjemmed\xc3\xa5p, men 1. desember ble hun b\xc3\xa5ret til Moss kirke. Amalie Sofie fikk en rekke s\xc3\xb8sken, hvorav 8 vokste opp._NEWLINE_Bekkevold med familie slo seg senere ned i Christiania som trakt\xc3\xb8r og sm\xc3\xa5handler. Skjenkestua eksisterer den dag i dag i Skippergata 3 under navnet Grei Kaf\xc3\xa9. Stedet har en plass i norsk litteraturhistorie fordi Henrik Wergeland fant sin tilkommende der. Han fikk lov \xc3\xa5 sette inn \xc3\xa5rer og seil hos Bekkevolds mens han tjenestegjorde som annenamanuensis ved Universitetsbiblioteket som den gang l\xc3\xa5 ved Christiania gamle torv. Han kom innom f\xc3\xb8r han gikk p\xc3\xa5 arbeid, og hentet sakene ved arbeidstidas slutt for \xc3\xa5 ro eller seile over Bj\xc3\xb8rvika til hytta si i Gr\xc3\xb8nlia under Ekeberg\xc3\xa5sen. Henrik Wergeland bodde i Gr\xc3\xb8nlia fra mai-juni 1838 til han solgte stedet i april \xc3\xa5ret etter.\n_START_SECTION_\nAmalie og pastor Bi\xc3\xb8rn\n_START_PARAGRAPH_\nHenrik Wergeland hadde skrevet i sitt testamente at han h\xc3\xa5pet hans rikt utrustede hustru ville motta et \xc2\xabgodt Tilbud\xc2\xbb. Hans gode venn, pastor Nils Andreas Bi\xc3\xb8rn (25. februar 1807\xe2\x80\x9314. august 1887) s\xc3\xb8nn av skipsreder og trelasthandler Christian Ludvig Sch\xc3\xb8tz Bi\xc3\xb8rn (d\xc3\xb8d 1838) og Maren Arctander (1786\xe2\x80\x931840), giftet seg med Amalie Sofie 21. august 1846. Han var da hjelpeprest i Christiania. _NEWLINE_Bi\xc3\xb8rn hadde redigert bladet B\xc3\xb8rnevennen (der Wergeland hadde publisert noen av sine barnedikt), og han hadde holdt gravtalen over dikteren. 1850 ble han sogneprest i Leksvik i Nord-Tr\xc3\xb8ndelag og 1863 i Nord-Aurdal i Valdres. Pastor Bi\xc3\xb8rn var enkemann med 5 barn. Amalie f\xc3\xb8dte ham 8 nye barn. Det glade prestepar i Nord-Aurdal er omtalt i skuespilleren, Hauk Aabels, erindringer._NEWLINE_Amalie Sofie og Nils Bi\xc3\xb8rn dyrket i fellesskap Henrik Wergelands minne. Hun omtalte alle dager sin f\xc3\xb8rste mann som \xc2\xabmin Henrik\xc2\xbb. Hun var til stede da j\xc3\xb8denes minnesmerke ble avduket p\xc3\xa5 dikterens grav p\xc3\xa5 f\xc3\xb8dselsdagen 17. juni 1849, og hun la ned krans da Wergelandsst\xc3\xb8tten p\xc3\xa5 Eidsvolls plass ble avduket 17. mai 1881. Det var siste gang hun tr\xc3\xa5dte fram for offentligheten._NEWLINE_Etter at Amalie var blitt fru Bi\xc3\xb8rn, mistet hun for det meste kontakten med Wergeland-familien. Henrik Wergelands s\xc3\xb8ster, Camilla Collett bes\xc3\xb8kte imidlertid Amalie ikke s\xc3\xa5 lenge f\xc3\xb8r denne d\xc3\xb8de. De talte da om uheldige/usanne myter som var oppst\xc3\xa5tt rundt Henrik Wergelands etterm\xc3\xa6le, og de var skj\xc3\xb8nt enige om at disse burde gjendrives._NEWLINE_Amalie Sofie overlevde ogs\xc3\xa5 sin andre mann og d\xc3\xb8de 27. oktober 1889, 70 \xc3\xa5r gammel. I en nekrolog i Verdens Gang 29. oktober ble hun omtalt som \xc2\xabWergelands Enke\xc2\xbb og hyllet som den kvinne som mer enn noen annen var blitt \xc2\xabbesunget i norsk Poesi\xc2\xbb.'